Nariadenie Komisie (EHS) č. 1381/80
z 5. júna 1980,
ktorým sa mení a dopĺňa nariadenie (EHS) č. 1822/77, pokiaľ ide o výber poplatku zo spoluzodpovednosti v sektore mlieka a mliečnych výrobkov počas mliečneho roka 1980/81
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1079/77 zo 17. mája 1977 o poplatku zo spoluzodpovednosti a o opatreniach na rozšírenie trhu s mliekom a mliečnymi výrobkami [1], naposledy zmenené a doplnené nariadením (EHS) č. 1364/80 [2], najmä na jeho článok 6,
keďže výška poplatku zo spoluzodpovednosti uplatniteľného počas mliečneho roka 1980/81 je stanovená na 2 % z cieľovej ceny mlieka platnej v danom mliečnom roku;
keďže je preto potrebné nahradiť údaje v prvom pododseku článku 2 ods. 1 a v článku 5 ods. 2 nariadenia Komisie (EHS) č. 1822/77 z 5. augusta 1977, ktorým sa ustanovujú podrobné pravidlá výberu poplatku zo spoluzodpovednosti zavedeného v súvislosti s mliekom a mliečnymi výrobkami [3], naposledy zmeneného a doplneného nariadením (EHS) č. 1362/79 [4];
keďže v súlade s článkom 1 ods. 3 nariadenia (EHS) č. 1079/77 by sa odteraz mala od výrobcov v niektorých oblastiach vyberať znížená sadzba poplatku do výšky ročného limitu 60000 kilogramov na výrobcu; keďže sa musí stanoviť výška uvedeného zníženého poplatku a podrobné pravidlá jeho výberu;
keďže v súlade s druhým pododsekom článku 3 ods. 2 nariadenia (EHS) č. 1079/77 sú členské štáty povinné prijať všetky opatrenia potrebné na stanovenie zemepisnej polohy poľnohospodárskych podnikov, na ktoré sa vzťahuje znížená sadzba poplatku; keďže by sa preto mali zaviesť osobitné ustanovenia umožňujúce vykonávanie takých opatrení;
keďže opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Nariadenie (EHS) č. 1822/77 sa mení a dopĺňa takto:
1. Článok 2 znie takto:
"Článok 2
1. Počas mliečneho roka 1980/81 je výška poplatku za 100 kilogramov kravského mlieka:
a) 0,4452 ECU, pokiaľ ide o všeobecnú sadzbu uvedenú v článku 2 ods. 2 nariadenia (EHS) č. 1079/77;
b) 0,3339 ECU, pokiaľ ide o zníženú sadzbu v dôsledku uplatnenia článku 1 ods. 3 nariadenia (EHS) č. 1079/77.
2. Znížená sadzba uvedená v odseku 1 písm. b) sa uplatňuje na množstvá mlieka dodaného od začiatku príslušného mliečneho roka výrobcami, ktorých poľnohospodárske podniky sa nachádzajú v jednom z regiónov uvedených v článku 1 ods. 3 nariadenia (EHS) č. 1079/77, do výšky 60000 kilogramov. Všeobecná sadzba uvedená v odseku 1 písm. a) sa uplatňuje na množstvá presahujúce toto množstvo dodané výrobcami počas ostávajúcej časti dotknutého mliečneho roka.
3. Ak výrobca dostáva za mlieko zaplatené na základe dodávok vyjadrených v litroch, prevod na kilogramy sa vykonáva použitím koeficientu 1,03.
4. Nákupcovia mlieka na platobnom doklade pre každého výrobcu osobitne uvedú čiastku odpočítanú uplatnením poplatku zo spoluzodpovednosti, pričom v prípade poľnohospodárskych podnikov uvedených v odseku 2 rozlišujú medzi čiastkou odpočítanou pri zníženej sadzbe poplatku a po prekročení ročného množstva čiastkou odpočítanou pri všeobecnej sadzbe poplatku."
2. V prvom pododseku článku 3 ods. 2 sa slová "farmy nachádzajúce sa v niektorom z regiónov uvedených v článku 1 ods. 2 nariadenia (EHS) č. 1079/77" nahrádzajú slovami "farmy nachádzajúce sa v niektorom z regiónov uvedených v článku 1 ods. 2 a/alebo 3 nariadenia (EHS) č. 1079/77."
3. K článku 3 ods. 3 sa dopĺňa tento pododsek:
"Ak nákupca počas predmetného obdobia kúpil mlieko s pôvodom na farmách, ktoré sa nachádzajú v regióne uvedenom v článku 1 ods. 3 nariadenia (EHS) č. 1079/77, výkaz uvedený v prvom pododseku pod písm. a) uvedú osobitne množstvo mlieka dodaného takýmito farmami, a na ktoré bola uplatnená znížená sadzba poplatku uvedená v článku 2 ods. 1"
4. Článok 3 ods. 4 sa mení a dopĺňa takto:
"4. Pokiaľ ide o nákupcov, ktorých sa týkajú ustanovenia druhého pododseku odseku 3, však môže členský štát povoliť, aby bolo obdobie troch mesiacov alebo 12 týždňov od 1. júna 1980 považované za jediné obdobie v zmysle prvého pododseku odseku 3."
5. Článok 5 ods. 2 sa mení a dopĺňa takto:
"2. Počas mliečneho roka 1980/81 je výška poplatku za 100 kilogramov odstredeného mlieka alebo cmaru oprávneného na pomoc podľa odseku 1:
a) 0,4897 ECU, pokiaľ ide o všeobecnú sadzbu uvedenú v článku 2 ods. 2 nariadenia (EHS) č. 1079/77;
b) 0,3673 ECU, pokiaľ ide o zníženú sadzbu v dôsledku uplatnenia článku 1 ods. 3 nariadenia (EHS) č. 1079/77.
Článok 2 ods. 2 sa obdobne uplatňuje na upresnenie zníženej sadzby uvedenej pod písm. b)."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Bude sa uplatňovať od 1. júna 1980.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. júna 1980